Foto’s: Stropers kry bloedneus in Tafelberg-reservaatSANParke slaan toe op ‘n stroperskamp naby Tafelberg. (Foto: Twitter/ SANParke) Wetstoepassers in Kaapstad het ŉ stokkie gesteek voor die beplande stroping van perlemoen, nadat ŉ reusestropingskamp in die Tafelberg- nasionale park ontdek is. Lede van SANParke en die see, lug en bergspan (SAMT) het Vrydag op die kamp in die suidelike dele van die park afgekom. Luidens ŉ twiet deur SANParke het helikoptervlieëniers op die groot, aktiewe kamp in die Kaap van Goeie Hoop-afdeling in die park afgekom. “Die span het afgekom op duiktoerusting en ander items wat gebruik word vir die onwettige stroping van perlemoen. Hoewel niemand in hegtenis geneem is nie, is hierdie operasie suksesvol uitgevoer deur almal daarby betrokke,” lui die twiet. Wetstoepassers het beslag gelê op dié toerusting, wat paddavoete en duikpakke insluit. Die park is gevolglik Vrydag deeglik gepatrolleer om toeriste se veiligheid te verseker. Maroela Media het vantevore berig die Wes-Kaap stry die afgelope 20 jaar reeds ŉ opdraande stryd teen perlemoenstropers. Die Weermag is selfs in Februarie in die Overstrand-munisipaliteit ontplooi om die voortgaande stroping van perlemoen aan die Weskus hok te slaan. Perlemoen wat aan die Suid-Afrikaanse kus gestroop word, word hoofsaaklik na Oos-Asië, veral Hongkong, uitgevoer, waar dit as ŉ spesialisdis beskou word, berig AFP. Volgens George Branch, ŉ mariene bioloog verbonde aan die Universiteit Kaapstad, het die getalle vir rotskreef reeds in 2018 dramaties gedaal tot net 2,5% van die oorspronklike bevolking. Bykomende inligting deur AFP.